'n Polisiebeampte van Mpumalanga en drie ander mans is in hegtenis geneem nadat hulle glo 'n man vermoor het.
Brig. Selvy Mohlala, woordvoerder van die polisie, het gesê verbygangers het Dinsdag op die 25-jarige man se liggaam afgekom in Embalenhle naby Secunda.
Volgens Mohlalala het die polisiebeampte, 'n konstabel van die Charl Cilliers-polisiestasie, glo die man daarvan beskuldig dat hy enjinparte by sy huis gestel het. Die beampte en sy medebeskuldigdes het die man glo hierna ontvoer en doodgeslaan.
Die 29-jarige beampte en sy medebeskuldigdes, tussen 17 en 25 jaar oud, is Woensdagoggend in hegtenis geneem. Die verdagtes sal na verwagting Donderdag in die Evander-landdroshof verskyn op aanklag van moord, ontvoering en regsverydeling.